范成大
灩澦堆
灩澦之石谁劖镌？恶骇天下形眇然。
客行五月潦始涨，但见匹马浮黄湍。
时时吐沫作濆淖，灂灂有声如粥煎。
蜀江西来已无路，凿山作浍方成川。
瞿唐之口狭如带，乃欲纳此江漫漫。
奔流下赴故逼仄，汝更争道当其前。
舟师欹倾落胆过，石孽水祸吁难全
山川丘陵皆地险，惟此险绝余难肩。
东坡笔端喙三尺，愿与作赋评嘲喧。
云非此石峡更怒，臼头忽作倾城妍。
我从巫山飞一棹，欢喜偶脱蛟龙涎。
是非信否未暇诘，且上高齐清昼眠。